Čepček, Martin, poslanec NR SR (2021-10-05):
Ďakujem pekne. Ja sa ospravedlňujem, pôvodne som mal tento návrh zákona predkladať ja, len bol som na pohrebe, tak som nestíhal, preto ho pán poslanec Podmanický. Ja chcem pripomenúť, že dvaja ministri súčasní podporovali zákaz nedeľného predaja, a to bol pán minister Krajniak a pán minister financií Igor Matovič. Verejne sa hlásili k tomuto. No a potom treba si uvedomiť niekoľko vecí, ktoré ovplyvňujú nedeľný predaj a ktoré naň vplývajú. Aby som nezabudol, treba si uvedomiť, ktoré obchody sú vlastne otvorené, lebo ako ja mám poznatok, tak obchody v obciach, v malých mestách, resp. tie regionálne obchody sú poväčšine pozatvárané v nedeľu, to znamená, komu to pomôže, pomôže to tým veľkopodnikateľom, nie tým malopodnikateľom. A teraz pár faktov. Slovensko sa radí medzi krajiny, kde ľudia nielen veľa pracujú, čo sa týka počtu hodín, ale pracujú aj počas sviatkov, nedieľ či v noci. Slovensko podľa údajov štatistického úradu Eurostat v nedeľo... v nedeľnej práci vyšplhalo na čelné priečky, pritom firmy síce sídliace na Slovensku, v ktorých ľudia pracujú v nedeľu, vo svojich materských krajinách, majú nielen v nedeľu, ale aj cez štátne sviatky obmedzenú prácu. Podľa údajov Eurostatu slovenskí zamestnanci sú najčastejšie pracujúci zamestnanci zo všetkých 28 krajín Európskej únie v nedeľu, keďže pravidelne v nedeľu pracuje 21 % z nich. Zo štatistík súčasne vyplýva, že Slováci odpracujú týždenne v priemere druhý najväčší počet hodín. Mnohí ľudia možnosť nedeľných nákupov považujú pomaly za základné ľudské právo a nevedia si predstaviť, že by o túto možnosť prišli. Pre Slovenskú republiku môže byť vzorom veľký počet vyspelých európskych krajín, ako je Fínsko, Nórsko, Nemecko, Veľká Británia, Holandsko, Belgicko, Luxembursko, Švajčiarsko či Rakúsko. Rakúsky zákon o otváracích dobách upravuje otváracie hodiny na predajniach v sobotu po 18.00 hod., v nedeľu, počas sviatkov a v nedeľu do 18.00 hod. a v pondelok do 6.00 hod. musia byť všetky obchody zatvorené. Počas predchádzajúcich rokov sa organizovalo viacero petícií za voľnú nedeľu bez práce či už na úrovni Slovenskej republiky, alebo Európskej únie, ktoré v oboch prípadoch predpísalo niekoľko sto... podpísalo niekoľko stotisíc ľudí. Napriek tejto masovej podpore ľudí s ňou kompetentné orgány ako Národná rada alebo Európskej komisie sa len okrajovo zaoberali. A teraz niekoľko vecí, ktoré vyplynuli z diskusie. Práca v nedeľu, čo sa týka maloobchodného predaja, nie je táto práca nevyhnutná. Ľudia sa predzásobia alebo dozásobia. To znamená hovoriť tu o tom, že ľudia prídu o prácu, nie je namieste, lebo zisky tých spoločností sa nepredpokladajú, teda sa nestratia, iba sa rozmiestnia buď v pondelok, alebo v sobotu. Chcem citovať jedno vyjadrenie jednej pani predavačky v jednom zo slovenských krajských miest. Citujem: „Takmer každú nedeľu trávim v práci. Nepredávame skoro nič, ale namiesto toho, aby som išla so svojimi malými dcérkami do parku či do lesa, pozorujem, ako sa unudení ľudia presúvajú bezcieľne z jedného obchodu do druhého.“ Citujem, že to je pracovníčka obchodného domu, o ktorej tvrdíte, že príde o prácu, že jej klesne plat a tak ďalej. Ďalej by som povedal toľko, že tie krajiny, ktoré som spomínal, tých 10, majú viac alebo menej obmedzený nedeľný predaj. Potom si dovolím spomenúť Denníka N a ten prieskum sa konal v období od 14. do 21. mája 2020. Z tohto prieskumu vyplynulo, že voliči strany SaS, iba 45,5 % chcú, aby bol zákaz nedeľného predaja, teda aby bol nedeľný predaj. ten zvyšok, tých vyše 60, tým je to viac-menej jedno, či budú obchody zatvorené, alebo nie. Alebo sú za zatvorenie obchodov v nedeľu. Treba ešte spomenúť, že táto téma nie je nová, táto téma je tu od roku 1994, resp. trošku neskôr, takže o tejto téme sa bavíme minimálne 19 rokov, a pokiaľ bude potrebné takýto zákon, nemáme problém predložiť aj do budúcnosti, ale ja dúfam, že zákon prejde, takže nebude viac-menej o čom. Dovolím si ešte povedať, že maloobchodný predaj sa dotýka hlavne žien. V maloobchodnom predaji pracuje 80 % žien, ktoré musia byť v práci, či sa im to páči, alebo nie, namiesto toho, aby čas strávili, tak ako som čítal stanovisko tej predavačky, takže treba zvážiť. Ja si myslím, že nedeľný predaj by mal byť obmedzený a nemôže zamestnávateľ diktovať zamestnancovi, či... alebo mu nariadiť prácu v nedeľu. Chcem ešte podotknúť, že tento zákon podporil Zväz obchodu Slovenskej republiky, podporilo ho 66 neziskových organizácií, a ja dúfam, že tento zákon v takejto podobe, ako sme ho navrhli, prejde. Ďakujem.